О Т Ч Е Т

ЗА ДЕЙНОСТТА НА НАРОДНО ЧИТАЛИЩЕ

„СВЕТЛИНА”1928 СЕЛО БЕЗМЕР, ОБЩ. „ТУНДЖА”

2022 год.

Няма българско село или град, или почти не се намира такова в България, в което да няма една представителна сграда в центъра, а понякога тя дори е най-представителната – сградата на местното читалище.  
Няма друга държава, в която всяко населено място да има такава. Или да иска да има.  
Сграда-светиня, понякога наравно с църквата, а ако няма църква в селото – тя е най-важната! Това е българското Читалище. Читалищата се уповават на своите корени като  
национални, социални, културни, образователни и информационни организации и отговарят на предизвикателствата на днешния свят. Изпълняват културна политика в населеното място, регламентирана в общинската и държавна политика на страната ни.

Читалищата са дом отворен за всички възрасти. Дом за всеки, който милее за българското..

Народно читалище „Светлина”1928 с. Безмер е създадено през 1928година и представлява двуетажна масивна сграда на застроена площ 485 кв. метра, предоставена от община „Тунджа” за безвъзмездно ползване . Читалището разполага с акордеон, пиано, аудио-сиди система, 5 настолни компютърни конфигурации, 2 лаптопа,цветен принтер, черно-бял принтер, скенер, ксерокс, интернет връзка, електронна поща и др.

Историята потвърждава истината, че читалищата са се създали чрез библиотеките. От стоте книги, събрани в един шкаф през 1928година, през 94 годишния път на читалището книгите са се увеличавали, подпомагали са работата на училището, редица поколения от тук са се самообразовали. Днес фонда на читалищната библиотека наброява 8006 библиотечни единици.

Читателите през отчетния период са 50. През отчетната година техният брой драстично е намалял, но не само при нас е така. Причината е двегодишната пандемия обхванала целия свят. Читалищното настоятелство полага усилия да привлече повече читатели, като се старае да разнообразява и предлага по- актуална литература, като за целта отделя средства за закупуване на нова литература. През отчетния период са набавени 63 тома нова литература, закупени от читалището и дарение на стойност 698,14 лева. Преобладаващ брой читатели са жени.. Като най- редовни читатели бих посочила Калинка Атанасова, Мишел Иванова, Силвия Стоянова, Драгомир Митков, Антоан Росенов, Валерия Пеева, Димитрина Томаева и др.

Както всяка година така и през отчетния период се проведоха мероприятия, отразяващи по- забележителни дати и годишнини. Поддържа се традицията съвместно със здравна служба и жените от селото и отпразнувахме „Бабинден”, на 14.02.2022г. отбелязахме Трифон зарезан. Съвместно с детската градина посрещнахме „Баба Марта”, чествахме 3-ти март,8-ми март. Пролетните празници в с. Безмер започват с „Лазаровден”, като момичетата обхождат с лазарски танци и наричат за здраве и берекет къщите в селото. Към ритуалното хвърляне на върбови венчета в течаща вода и безмерските лазарски песни и танци проявиха интерес репортери от телевизия БТВ и нашият празник беше отразен на живо. ”. Не пропуснахме да направим и станалата вече традиция „Гергьовска люлка” пред читалището „за да се полюлеем за здраве”.

След две годишно прекъсване поради пандемията, на 15 октомври 2022г се проведе X Международен младежки фестивал. С. Безмер отново беше „Младежката столица на община Тунджа“.

Поздравителен адрес от кмета на община Тунджа и скромен подарък от читалището бяха поднесени на 6 семейства в деня на Християнското семейство, по случай техният 35 годишен семеен живот.

На 10 декември с неописуема радост с децата на село Безмер украсихме елха в центъра на селото и пред читалището. С коледарския си танц и песни момчетата от коледарската група бяха посрещнати с радост от жителите на селото по Коледа.

Можем да кажем, че посрещането на Новата година с общоселско тържество е вече традиция за с. Безмер.

Художествената самодейност, с която можем да се похвалим е благодарение на двадесетина младежи , участници в лазарската и коледарската групи към читалището. Но както е казал поета :“Не се гаси , туй що не гасне…“.Десетина девойки и младежи от селото изявиха желание да се възстанови младежки танцов състав и от няколко седмици в края на годината се провеждат репетиции. Да се надяваме, че в бъдеще ще преодолеем трудностите- всички заедно настоятелство,родители, баби и дядовци- безмерци и ще постигнем повече. Уверена съм, че в тези трудни времена все още има хора от село Безмер, които няма да жалят сили и свободно време за да не се забравят обичаите и традициите на селото ни.

Членове на читалищното настоятелство са хора с различни професии, образование и възраст, но всички те се обединяват от общото желание да работят за бъдещето на Народно читалище „Светлина”1928 и за културния живот на село Безмер.През 2022г. читалището се ръководеше от Читалищно настоятелство на обществени начала от 7 човека: Милена Цветкова- председател, Ивелина Стоянова, Росица Чалъкова, Денка Адамова, Валя Господинова,Радостина Паскова и Росица Кралева - секретар.

Заслужената оценка , която трябва да дадем за работата на тези хора / по моя преценка/ е отличен. Винаги са се отзовавали за вземане на решения по проблемите на читалището.

През отчетния период към читалището на щат имаше 2 бройки като половината бройка е по Глобални библиотеки.

От месец май 1997 година читалищата са на самостоятелна издръжка. Приходите идват от субсидия, членски внос, наеми и проекти. И тъй като стигнахме до момента за средствата, аз прекратявам с отчета, а с финансовото състояние ще ви запознае доклада на Проверителната комисия.

Благодаря за вниманието!